Foto’s: R59 gesluit ná gru-ongeluk buite VereenigingFoto: Netcare 911 Santi Steinmann, woordvoerder van Netcare 911, het gesê die ongeluk het naby Kliprivier buite Vereeniging plaasgevind. “Toe paramedici by die toneel opgedaag het, was drie kritiek-beseerde mense steeds in die motors vasgekeer. Die brandweer moes hulle uit die motors uit sny,” het Steinmann gesê. Twee ander mense het ernstige beserings opgedoen en is op die toneel behandel. Twee van die beseerdes is deur ŉ helikopter na ŉ hospitaal geneem, terwyl die ander drie pasiënte per ambulans na ŉ nabygeleë hospitaal gehaas is. Steinmann het gesê dit is nie in hierdie stadium bekend hoe die ongeluk plaasgevind het nie, maar sy het gesê die voertuie het van agter teen mekaar gebots. “Die polisie sal die ongeluk ondersoek om vas te stel wat presies gebeur het,” het sy gesê Die R59 is heeltemal vir verkeer gesluit terwyl die toneel opgeruim word. Motoriste word aangeraai om van alternatiewe roetes gebruik te maak.